მიხეილ ხვინგია

მიხეილ ხვინგია (დ. 7 თებერვალი, 1924, ბათუმი — გ. 1994) — ქართველი ინჟინერი, მეცნიერი, პედაგოგი, საქართველოს მეცნიერებათა აკადემიის აკადემიკოსი.

ბიოგრაფია
მიხეილ ხვინგია დაიბადა 1924 წლის 7 თებერვალს ქალაქ ბათუმში. 1941 წელს დაამთავრა ბათუმის მე-4 ქართული საშუალო სკოლა, ხოლო 1948 წელს საქართველოს ინდუსტრიული ინსტიტუტი მანქანათმშენებობის სპეციალობით. 1948 წელს ჩაირიცხა ასპირანტურაში და 1952 წელს დაიცვა საკანდიდატო, ხოლო 1966 წელს სადოქტორო დისერტაციები მანქანათა დინამიკისა და რხევების გამოყენებითი თეორიის სფეროში.

მ. ხვინგიამ შრომითი და სამეცნიერო საქმიანობა დაიწყო საქართველოს პოლიტექნიკურ ინსტიტუტში, სადაც იგი 1952-1966 წლებში მუშაობდა მანქანათა ნაწილების კათედრაზე ასისტენტისა და დოცენტის, ხოლო 1968 წლიდან თვითმფრინავთმშენებლობის კათედრაზე პროფესორის თანამდებობაზე.

1966 წელს საქართველოს მეცნიერებათა აკადემიის მანქანათა მექანისკის ინსტიტუტში მ. ხვინგიამ დააარსა მანქანათა დინამიკისა და სიმტკიცის განყოფილება და იყო მისი უცვლელი ხელმძღვანელი ორი ათეული წლის განმავლობაში. 1987 წლიდან სიცოცხლის ბოლომდე მუშაობდა საქართველოს მეცნიერებათა აკადემიის გამოყენებითი ტექნიკისა და მართვის პროცესების განყოფილების აკადემიკოს-მდივნად და ამავდროულად სამეცნიერო კონსულტაციებს უწევდა მანქანათა დინამიკის განყოფილებას მანქანათა მექანიკის ინსტიტუტში.

მიხეილ ხვინგია გარდაიცვალა 1994 წელს.

მისი სამეცნიერო კვლევის ძირითადი მიმართულებებია: მანქანათა დინამიკა და სიმტკიცე, ვიბრაციული ტექნიკა, მანქანათა აკუსტიკა, ბიომექანიკა. ტექნიკურ მეცნიერებათა დოქტორი (1965), პროფესორი (1972), ქართველი მეცნიერი მანქანათმშენებლობისა და მანქანათმცოდნეობის დარგში.

ლიტერატურა

ჟურ. „მეცნიერება და ტექნოლოგიები“, №1 (718), თბ., 2015, გვ. 115-116

რესურსები ინტერნეტში

კატეგორია:დაბადებული 7 თებერვალი
კატეგორია:დაბადებული 1924
კატეგორია:გარდაცვლილი 1994
კატეგორია:ქართველი ინჟინრები